b'\n_START_ARTICLE_\nValpolicella\n_START_PARAGRAPH_\nValpolicella er et distrikt i Veneto i Nord-Italia, s\xc3\xa6rlig kjent for sine kvalietsviner. Vin fra Veneto ble p\xc3\xa5 1980-tallet sett p\xc3\xa5 som billig bordvin, mens den fra slutten av 1990-tallet har f\xc3\xa5tt en kvalitetshevning. \xc3\x85rsaken er forbedret beplantning og produksjonsmetoder. Omr\xc3\xa5det har et stort mangfold av viner, som de r\xc3\xb8de Valpolicella Classico, Valpolicella Superiore, Ripasso, Amarone della Valpolicella og dessertvinen Recioto og de hvite Soave, Chardonnay, Pinot Grigio, Trebbiano og dessertvinen Passito. Valpolicella har f\xc3\xb8lgende blanding av druer: Corvina Veronese (40\xe2\x80\x9370\xc2\xa0%), Rondinella (20\xe2\x80\x9340\xc2\xa0%) og Molinara (5\xe2\x80\x9320\xc2\xa0%). Produsenten kan ogs\xc3\xa5 bruke inntil 15\xc2\xa0% andre druer som Corvinone, Osseleta, Rossignola, Negrara, Trentina, Barbera og Sangiovese.\n_START_SECTION_\nValpolicella\n_START_PARAGRAPH_\nDen unge Valpolicella-vinen produseres av ferske druer, som lages vin av rett etter innh\xc3\xb8stingen. Etter vinifikasjonen lagres den unge vinen ofte p\xc3\xa5 st\xc3\xa5ltank, men kan ogs\xc3\xa5 ligge seks m\xc3\xa5neder p\xc3\xa5 eikefat. Vinen tappes p\xc3\xa5 flaske som ung, enten etter ett eller etter to \xc3\xa5r.\n_START_SECTION_\nValpolicella Superiore / Ripasso\n_START_PARAGRAPH_\nVin laget etter ripasso-metoden bruker gjenv\xc3\xa6rende drueskall, kj\xc3\xb8tt og stein fra amarone- og reciotoproduksjon. Dette blandes med ny vin fra ferske druer, og gir en ny gj\xc3\xa6ring som gir en kraftigere, mer kompleks vin, ogs\xc3\xa5 med noe h\xc3\xb8yere alkoholstyrke. Ripasso lagres p\xc3\xa5 eikefat i ett til to \xc3\xa5r f\xc3\xb8r den tappes p\xc3\xa5 flaske. Ripasso fikk DOC-klassifisering fra 2009-\xc3\xa5rgangen.\n_START_SECTION_\nRecioto della Valpolicella\n_START_PARAGRAPH_\nRecioto er en s\xc3\xb8t desertvin laget i Valpolicella av delvis t\xc3\xb8rkede druer. Vinen lages p\xc3\xa5 samme m\xc3\xa5te som Amarone, men gj\xc3\xa6ringen avsluttes tidligere for \xc3\xa5 beholde rests\xc3\xb8dme i vinen, vanligvis 100\xe2\x80\x93120 gram per liter. Vanlig alkoholstyrke er 13\xe2\x80\x9314\xc2\xa0%. Vinen lagres p\xc3\xa5 eikefat i tre \xc3\xa5r eller mer f\xc3\xb8r den tappes p\xc3\xa5 flaske.'